संगवारी हो आज मेहा अपन गाँव के बारे में बतावत हव मोर गाँव गिधवा हरे, पोस्ट नगधा, थाना नांदघाट, तहसील नवागढ़, जिला बेमेतरा। मोर गाँव भाटापारा सहर ले 30 किलोमीटर, मुंगेली सहर ले 30 किलोमीटर, रइपुर सहर ले 75 किलोमीटर, बिलासपुर ले 70 किलोमीटर अऊ बेमेतरा सहर ले 70 किलोमीटर हवे। आपमन चारो मुड़ा ले आ सकत हव बस के सुविधा हवे गाँव मेन रोड में परथे। आपमन ला नाव से ही पता चलत हवे गिधवा (गिध्द) चिरई के नाव आय सिरतोन में सही आय संगी मोर गाँव के नाव गिध्द के कारन गिधवा परिस हवे। गाँव के डोकरा बबा अउ सियान मन बताव संगी हमर गाँव में बड़े बड़े गिद्ध के बसेरा रहिस। गाँव के खार हा बन बरोबर रहिस कउनो मनखे बन अंदर नई जाय सकत रहिस। गाँव में नानम परकार के चिरई के डेरा रहय अउ उकर खाय पिए के कमी तको नई रहिस। फेर आज समे ला देख ले मोर गाँव के बन उजर गे, गिद्ध के डेरा सिरागे। मोर गाँव बड़ सुघ्घर हवे 54 एकड़ के बड़का जनी तरिया हवे आज तक न हमर ददा के सुरता म न बबा के सुरता म तरिया के गहरी करन होय हे। आज तलाब हा उतली होगे हवे। जेन तलाब में बारो महीना पानी भरे रहय तेन तरिया में गरमी म एक खोची पानी नई बाँचय। तरिया में नानम परकार के चिरई रहय सुघ्घर सुघ्घर फूल खिले रहय। आज भी तरिया म पानी रथे त नानम परकार ले चिरई देखे जा सकत हवे। हमर गाँव के बाँध तको अति सुघ्घर हवे 200 एकड़ के बाँध हवे फेर गहरा करन के मांग हवे। पानी भरते त रंग रंग के चिरई ला देखे जा सकत हवे। हमर गाँव के माटी चिरई चिरगुन ला अबड़ रास आथे। आज हमर गढ़ के पहली पक्षी विहार प्रस्तावित हवे फेर शासन के लापरवाही देख जा सकत हवे आज तक काम शुरू नई होय हवे। आसो सुक्खा के कारन तरिया अउ बाँध दुनो हा सूखा गे रहिस जेकर ले चिरई मन बिचकगे अगर शासन धियान ला नई दीही त गिधवा गाँव नाव के बस रही जहि अऊ चिरई चुरगुन सिरा जाही।